**Ministru kabineta noteikumu projekta**

 **„Veselības aprūpes pakalpojumu saņēmēju datubāzes noteikumi”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Veselības aprūpes pakalpojumu saņēmēju datubāzes noteikumi” (turpmāk – Noteikumu projekts) izstrādāts ar mērķi noteikt tiesisko regulējumu veselības aprūpes pakalpojumu saņēmēju datubāzes (turpmāk – Datubāze) izveidei un uzturēšanai, nodrošinot informāciju par personām, kurām ir tiesības saņemt valsts apmaksātus veselības aprūpes pakalpojumus. Noteikumu projekts nosaka, kādas institūcijas, kādā veidā un apjomā, kā arī, cik bieži Datubāzē iekļauj un aktualizē informāciju, kas nepieciešama, lai personu identificētu un lai apliecinātu personas atbilstību apdrošinātās personas statusam.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Veselības aprūpes finansēšanas likuma 11.panta otrās daļas 20.punkts un 13.panta sestā daļa. Ministru prezidenta, veselības ministra pienākumu izpildītāja M.Kučinska 2018.gada 15.janvāra rezolūcijā Nr.12/2018-JUR-1 dotais uzdevums.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2017.gada 14.decembrī Saeimā tika pieņemts Veselības aprūpes finansēšanas likums (turpmāk – Likums), kas paredz reformēt veselības aprūpes finansēšanas sistēmu un ieviest valsts obligāto veselības apdrošināšanu[[1]](#footnote-1).  Ņemot vērā minēto, lai īstenotu Likuma 13.panta sestajā daļā doto uzdevumu Ministru kabinetam noteikt kārtību un termiņu, kādā institūcijas sniedz Nacionālajam veselības dienestam (turpmāk – Dienests) informāciju personas iekļaušanai veselības aprūpes pakalpojumu saņēmēju datubāzē, šīs informācijas glabāšanas termiņus, kā arī kārtību, kādā personas tiek izslēgtas no veselības aprūpes pakalpojumu saņēmēju datubāzes, Veselības ministrija ir izstrādājusi Noteikumu projektu. Papildus Noteikumu projektā noteikts laikposms, kurā personas, kuras ir cietušas no vardarbīgiem noziedzīgiem nodarījumiem, un cilvēktirdzniecības upuriem, kuru statusu apliecina procesa virzītāja lēmuma kopija vai tiesībaizsardzības institūcijas izziņa, ir uzskatāmas par apdrošinātām personām, tādējādi nodrošinot Ministru kabinetam Likuma 11.panta otrās daļas 20.punktā dotā uzdevuma izpildi. Noteikumu projekta mērķis ir tiesiskā regulējuma noteikšana Datubāzes izveidei un uzturēšanai, nodrošinot informāciju par personām, kurām ir tiesības saņemt valsts apmaksātus veselības aprūpes pakalpojumus. Saskaņā ar Likuma 11.pantu tiesības saņemt veselības aprūpes pakalpojumus valsts obligātās veselības apdrošināšanas ietvaros ir:1)  personām, kuras ir sociāli apdrošinātas veselības apdrošināšanai saskaņā ar likumu „Par valsts sociālo apdrošināšanu” (darba ņēmēji un pašnodarbinātie);2) personām, kuras nav darba ņēmēji vai pašnodarbinātie, bet kuras Likumā noteiktajā apjomā ir veikušas veselības apdrošināšanas iemaksas (brīvprātīgs maksājums); 3) konkrētajām Likuma 11.pantā uzskaitītajām personu grupām, piemēram, bērniem līdz 18 gadiem, personām, kuras saņem vecuma pensiju, personām, kuras saņem bērna kopšanas vai vecāku pabalstu, bezdarbniekiem, kuri ir reģistrējušies Nodarbinātības valsts aģentūrā, politiski represētām personām un nacionālās pretošanās kustības dalībniekiem, personām, kuras cietušas Černobiļas atomelektrostacijas avārijas rezultātā vai avārijas seku likvidācijā u.c. Atbilstoši Likuma 13.panta pirmajai daļai persona iegūst tiesības saņemt veselības aprūpes pakalpojumus valsts obligātās veselības apdrošināšanas ietvaros ar to dienu, kad tā iekļauta Dienesta uzturētajā Datubāzē. Lai nodrošinātu minētās prasības izpildi, Dienests veidos Datubāzi, kurā tiks norādīti apdrošinātās personas dati un informācija, kas apliecina personas atbilstību apdrošinātās personas statusam. Paredzēts, ka informācija, kas apliecina personas atbilstību apdrošinātās personas statusam, netiks prasīta personai, bet tiks iegūta no institūcijām. Noteikumu projekts nosaka institūcijas, kas sniegs Datubāzē iekļaujamos datus, kā arī kārtību un termiņus, kādā tas tiks darīts. Institūcijas kā Datubāzē iekļaujamo datu avoti noteiktas, ņemot vērā Ministru kabineta 2010.gada 13.aprīļa noteikumu Nr.357 „ Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 3.punktā minēto iestāžu sadarbības principu – ja iestādes funkciju un uzdevumu veikšanai nepieciešamā informācija ir citas iestādes rīcībā, iestāde to pieprasa no citas iestādes, kura saskaņā ar normatīvajiem aktiem nodrošina šīs informācijas vākšanu, reģistrēšanu un aktualizēšanu, ja normatīvie akti nenosaka citādi. Piemēram:- atbilstoši Iedzīvotāju reģistra likumam Latvijas teritorijā darbojas vienota iedzīvotāju uzskaites sistēma – Iedzīvotāju reģistrs, kura pārzinis ir Pilsonības un migrācijas lietu pārvalde, tāpēc Noteikumu projekts paredz, ka pamatdatus (vārds (vārdi), uzvārds, personas kods vai identifikācijas numurs, dzimšanas datums, deklarētās dzīvesvietas adrese, valstiskā piederība un tās veids utt.) par Likuma 9.panta pirmās daļas 1., 2., 3., 4. un 6.punktā minētajām personām, kā arī ārzemniekiem, kuriem ir termiņuzturēšanās atļauja Latvijā, Datubāzē iekļaus un aktualizēs Pilsonības un migrācijas lietu pārvalde. Tāpat Iedzīvotāju reģistrā ir iekļautas ziņas par politiski represētās personas statusu vai nacionālās pretošanās kustības dalībnieka statusu, tāpēc Noteikumu projekts paredz, ka arī šo informāciju Datubāzē iekļaus un aktualizēs Pilsonības un migrācijas lietu pārvalde. - saskaņā ar likuma „Par valsts sociālo apdrošināšanu” 24.1pantu Valsts sociālās apdrošināšanas aģentūras pārziņā ir Sociālās apdrošināšanas informācijas sistēma, kurā iekļauj informāciju, tai skaitā personas datus, lai nodrošinātu sociāli apdrošināto personu uzskaiti, sociālās apdrošināšanas pakalpojumu, valsts pabalstu un izdienas pensiju piešķiršanu un izmaksu, valsts budžeta līdzekļu izlietošanas kontroli, kā arī citu aģentūras funkciju kvalitatīvu izpildi, tāpēc Noteikumu projekts paredz, ka informāciju par vecuma pensijas saņēmējiem, izdienas pensijas saņēmējiem, vecāku pabalsta saņēmējiem, atlīdzības par audžuģimenes pienākumu pildīšanu saņēmējiem u.c. Datubāzē iekļaus un aktualizēs Valsts sociālās apdrošināšanas aģentūra. - Ministru kabineta 2017.gada 28.marta noteikumu Nr.172 „Bezdarbnieku uzskaites un reģistrēto vakanču informācijas sistēmas noteikumi” 2.2.apakšpunkts nosaka, ka Nodarbinātības valsts aģentūras pārziņā ir Bezdarbnieku uzskaites un reģistrēto vakanču informācijas sistēma, kas tiek izmantota, lai nodrošinātu bezdarbnieku un darba meklētāju reģistrēšanu un uzskaiti, tāpēc Noteikumu projekts paredz, ka datus par reģistrētajiem bezdarbniekiem Datubāzē iekļaus un aktualizēs Nodarbinātības valsts aģentūra. - Saskaņā ar Ministru kabineta 2010.gada 1.novembra noteikumu Nr.1020 „Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu uzskaites un veselības stāvokļa novērošanas, kā arī slimību, invaliditātes un personas nāves cēloņsakarības ar Černobiļas atomelektrostacijas avāriju noteikšanas kārtība” 10.punktu valsts sabiedrība ar ierobežotu atbildību „Paula Stradiņa klīniskā universitātes slimnīca” uztur Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu vienotu datubāzi, tāpēc Noteikumu projekts paredz, ka datus par personām, kuras cietušas Černobiļas atomelektrostacijas avārijas rezultātā vai avārijas seku likvidācijā, Datubāzē iekļaus un aktualizēs valsts sabiedrība ar ierobežotu atbildību „Paula Stradiņa klīniskā universitātes slimnīca”. Tāpat Noteikumu projekts nosaka Datubāzē iekļaujamo datu apjomu. Datu apjoms noteikts tikai tādā apmērā, lai Dienestam būtu iespējams pārliecināties par personas atbilstību apdrošinātās personas statusam. Piemēram, Bezdarbnieku uzskaites un reģistrēto vakanču informācijas sistēmā ir informācija arī par personas iegūto izglītību, darba pieredzi un piešķirto trūcīgās personas statusu, taču Noteikumu projekts paredz, ka Datubāzē par reģistrētajiem bezdarbniekiem tiks iekļauta tikai šāda informācija:- personas vārds (vārdi), uzvārds, personas kods vai identifikācijas numurs (dati nepieciešami, lai attiecīgo personu identificētu);- datums, no kura persona iekļauta attiecīgajā datubāzē, un datums, kad no tās izslēgta (dati nepieciešami, lai zinātu laikposmu, kādā persona atbilst apdrošinātās personas statusam).Tāpat Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu vienotajā datubāzē ir arī dati par personas atrašanās vietu radiācijas ietekmes zonā, saņemto joda profilaksi un slimības diagnozi, taču Noteikumu projekts paredz, ka Datubāzē par šīm personām tiks iekļauta tikai šāda informācija:- personas vārds (vārdi), uzvārds, personas kods vai identifikācijas numurs (dati nepieciešami, lai attiecīgo personu identificētu);- datums, no kura personai attiecīgais statuss piešķirts, un datums, kurā piešķirtais statuss beidzas (dati nepieciešami, lai zinātu laikposmu, kādā persona atbilst apdrošinātās personas statusam).Noteikumu projekts nosaka termiņus, kādos institūcijas Datubāzē datus ievada. Termiņi noteikti, ņemot vērā datu apjomu un datu apkopošanas un uzkrāšanas periodiskumu. Piemēram, ņemot vērā Iedzīvotāju reģistra datu par Latvijas iedzīvotājiem apjomu un datu aktualizācijas biežumu, Noteikumu projekts paredz, ka datus no šī reģistra Pilsonības un migrācijas lietu pārvalde Datubāzē iekļaus un aktualizēs piecu dienu laikā no datu iekļaušanas attiecīgajā datubāzē (Iedzīvotāju reģistrā). Savukārt datus par tradicionālo reliģisko organizāciju mūkiem un mūķenēm, kas dzīvo klosteros, paredzēts Datubāzē iekļaut 30 dienu laikā no attiecīgā statusa piešķiršanas dienas vai izmaiņām statusā, jo paredzams, ka šo datu subjektu skaita izmaiņas nebūs biežas. Noteikumu projekts paredz, ka Datubāze būs Dienesta pārziņā esošās veselības aprūpes pakalpojumu apmaksas norēķinu sistēmas „Vadības informācijas sistēma” sastāvdaļa. Minētās sistēmas funkcionalitātē tiks veiktas izmaiņas, lai nodrošinātu datu apmaiņu ar citu iesaistīto iestāžu informācijas sistēmām. Paredzēts, ka Datubāzē datus saņems tiešsaistes vai elektroniskā datu apmaiņas veidā, taču konkrēts datu saņemšanas un aktualizēšanas veids tiks noteikts saskaņā ar vienošanos starp Dienestu un institūciju, kuras rīcībā ir attiecīgie dati, par sadarbību datu apmaiņā. Informācija par personas tiesībām saņemt valsts apmaksātus veselības aprūpes pakalpojumus gan ārstniecības personai un farmaceitam, gan pašai personai būs pieejama vienotajā veselības nozares elektroniskajā informācijas sistēmā.Gadījumi, kādos Dienests izslēdz personu no Datubāzes, ir definēti Likuma 13.panta ceturtajā daļā, līdz ar to Noteikumu projekts paredz, ka tiklīdz Dienests konstatē kādu no šiem gadījumiem, tas nekavējoties izslēdz personu no Datubāzes, veicot atzīmi vienotajā veselības nozares elektroniskajā informācijas sistēmā par to, ka personai zudušas tiesības saņemt veselības aprūpes pakalpojumus valsts obligātās veselības apdrošināšanas ietvaros.  |
| 3. | Projekta izstrādē iesaistītās institūcijas un publiskas personas kapitālsabiedrības | Dienests. Lai vienotos par Datubāzē iekļaujamās informācijas apjomu, sniegšanas biežumu un veidu, ir veiktas konsultācijas ar Pilsonības un migrācijas lietu pārvaldes, Labklājības ministrijas, Valsts sociālās apdrošināšanas aģentūras, Nodarbinātības valsts aģentūras, Izglītības un zinātnes ministrijas, Tieslietu ministrijas, Veselības un darbspēju ekspertīzes ārstu valsts komisijas, valsts sabiedrības ar ierobežotu atbildību „Paula Stradiņa klīniskā universitātes slimnīca”, tradicionālo reliģisko organizāciju un Informācijas centra speciālistiem.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums *tiešā veidā* attiecināms uz Dienestu, Pilsonības un migrācijas lietu pārvaldi, Valsts sociālās apdrošināšanas aģentūru, Valsts ieņēmumu dienestu, Nodarbinātības valsts aģentūru, Izglītības un zinātnes ministriju, Valsts izglītības attīstības aģentūru, Jaunatnes starptautisko programmu aģentūru, Labklājības ministriju, Veselības un darbspēju ekspertīzes ārstu valsts komisiju, valsts sabiedrību ar ierobežotu atbildību „Paula Stradiņa klīniskā universitātes slimnīca”, tradicionālajām reliģiskajām organizācijām un Informācijas centru.Noteikumu projektā ietvertais tiesiskais regulējums *netiešā veidā* attiecināms uz visiem Latvijas iedzīvotājiem (1 950 116[[2]](#footnote-2)), ārstniecības iestādēm (Ārstniecības iestāžu reģistrā reģistrētas 4 076 ārstniecības iestādes (dati uz 2018.gada 1.janvāri)) un atvērta tipa aptiekām (760[[3]](#footnote-3)). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.Noteikumu projektam ir ietekme uz administratīvo slogu Dienestam – tas palielināsies, kas saistīts ar Datubāzes izveidi, uzturēšanu un izmantošanu. Noteikumu projektā ietvertais tiesiskais regulējums nemaina Pilsonības un migrācijas lietu pārvaldes, Valsts sociālās apdrošināšanas aģentūras, Valsts ieņēmumu dienesta, Nodarbinātības valsts aģentūras, Izglītības un zinātnes ministrijas, Valsts izglītības attīstības aģentūras, Jaunatnes starptautisko programmu aģentūras, Labklājības ministrijas, Veselības un darbspēju ekspertīzes ārstu valsts komisijas, valsts sabiedrības ar ierobežotu atbildību „Paula Stradiņa klīniskā universitātes slimnīca”, tradicionālo reliģisko organizāciju un Informācijas centra tiesības un pienākumus, kā arī veicamās darbības. Datubāzes izveidošanai, uzturēšanai un izmantošanai nepieciešamā informācija no minētajām institūcijām tiks iegūta vienā no Ministru kabineta 2010.gada 13.aprīļa noteikumu Nr.357 „Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 4.punktā noteiktajiem informācijas sniegšanas elektroniskajiem veidiem (tiešsaiste un elektroniska datu apmaiņa), neuzliekot darbiniekiem papildus administratīvo slogu datu manuālā ievadē sistēmā. Noteikumu projektam nav ietekmes uz administratīvo slogu Latvijas iedzīvotājiem, ārstniecības iestādēm un atvērta tipa aptiekām. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018.gads | Turpmākie trīs gadi (*euro*) |
| 2019.gads | 2020.gads | 2021.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |   |   |   |   |   |   |   |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |   |   |   |   |   |   |   |
| 1.2. valsts speciālais budžets |   |   |   |   |   |   |   |
| 1.3. pašvaldību budžets |   |   |   |   |   |   |   |
| 2. Budžeta izdevumi |   |   |   |   |   |   |   |
| 2.1. valsts pamatbudžets |   |   |   |   |   |   |   |
| 2.2. valsts speciālais budžets |   |   |   |   |   |   |   |
| 2.3. pašvaldību budžets |   |   |   |   |   |   |   |
| 3. Finansiālā ietekme |   |   |   |   |   |   |   |
| 3.1. valsts pamatbudžets |   |   |   |   |   |   |   |
| 3.2. speciālais budžets |   |   |   |   |   |   |   |
| 3.3. pašvaldību budžets |   |   |   |   |   |   |   |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |   |   |
| 5. Precizēta finansiālā ietekme |  |  |  |  |  |   |   |
| 5.1. valsts pamatbudžets |   |   |   |   |
| 5.2. speciālais budžets |   |   |   |   |
| 5.3. pašvaldību budžets |   |   |   |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  |
| 8. Cita informācija | Šobrīd notiek intensīvs darbs pie nepieciešamā papildu finansējuma izvērtējuma,  lai nodrošinātu Datubāzes darbības uzsākšanu. Pēc aprēķinu beigšanas Veselības ministrija normatīvajos aktos noteiktā kārtībā iesniegs papildu finansējuma pieprasījumu 2018.gadam no 74.resora „Gadskārtējā valsts budžeta izpildes procesā pārdalāmais finansējums” programmas 02.00.00 „Līdzekļi neparedzētiem gadījumiem” Veselības ministrijai, Iekšlietu ministrijai, Labklājības ministrijai, Finanšu ministrijai un Izglītības un zinātnes ministrijai. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Saistībā ar Noteikumu projektā ietverto tiesisko regulējumu nepieciešami grozījumi Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācijas sistēmu”, lai informācija par personas tiesībām saņemt valsts apmaksātus veselības aprūpes pakalpojumus un informācija par to, ka personai zudušas tiesības saņemt veselības aprūpes pakalpojumus valsts obligātās veselības apdrošināšanas ietvaros, būtu pieejama vienotajā veselības nozares elektroniskajā informācijas sistēmā.  |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir ievietots Veselības ministrijas tīmekļa vietnē [www.vm.gov.lv](http://www.vm.gov.lv) un par to ir veikta sabiedriskā apspriede. Pēc izsludināšanas Valsts sekretāru sanāksmē Noteikumu projekts būs pieejams Ministru kabineta tīmekļa vietnē [www.mk.gov.lv](http://www.mk.gov.lv) (sadaļā „Tiesību aktu projekti”).  |
| 2. | Sabiedrības līdzdalība projekta izstrādē | Noteikumu projekts 2018.gada 20.februārī ievietots Veselības ministrijas tīmekļa vietnē[[4]](#footnote-4) un par to 2018.gada 7.martā veikta sabiedriskā apspriede. Pēc izsludināšanas Valsts sekretāru sanāksmē Noteikumu projekts būs pieejams Ministru kabineta tīmekļa vietnē [www.mk.gov.lv](http://www.mk.gov.lv) (sadaļā „Tiesību aktu projekti”).  |
| 3. | Sabiedrības līdzdalības rezultāti | Noteikumu projekta sabiedriskajā apspriedē piedalījās Veselības aprūpes un darba devēju asociācijas eksperte, iebildumi vai priekšlikumi par Noteikumu projektu netika saņemti (sabiedriskajā apspriedē pārrunāts Noteikumu projektā ietvertais tiesiskais regulējums un tā īstenošana praksē). Veselības aprūpes un darba devēju asociācija atbalsta Noteikumu projekta tālāku virzību.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Dienests, Pilsonības un migrācijas lietu pārvalde, Valsts sociālās apdrošināšanas aģentūra, Valsts ieņēmumu dienests, Nodarbinātības valsts aģentūra, Izglītības un zinātnes ministrija, Valsts izglītības attīstības aģentūra, Jaunatnes starptautisko programmu aģentūra, Labklājības ministrija, Veselības un darbspēju ekspertīzes ārstu valsts komisija, valsts sabiedrība ar ierobežotu atbildību „Paula Stradiņa klīniskā universitātes slimnīca”, tradicionālās reliģiskās organizācijas un Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiks īstenots institūciju esošo cilvēkresursu ietvaros. Noteikumu projekts nenosaka jaunas institūcijas veidošanu vai esošo institūciju reorganizāciju un likvidāciju. |
| 3. | Cita informācija | Nav |

Ministru prezidents,

veselības ministra pienākumu izpildītājs                                  Māris Kučinskis

Vīza: Valsts sekretārs Aivars Lapiņš

Kuzma 67876079

Irita.Kuzma@vm.gov.lv

1. informācija par Veselības aprūpes finansēšanas likuma mērķi un būtību ir pieejama <https://likumi.lv/doc.php?id=296188> (skatīt sadaļas „Saistītie dokumenti” 2.punktu „Anotācijas/Tiesību aktu projekti”) un [http://titania.saeima.lv/LIVS12/SaeimaLIVS12.nsf/webAll?SearchView&Query=([Title]=\*vesel%C4%ABbas+apr%C5%ABpes+finans%C4%93%C5%A1anas+likums\*)&SearchMax=0&SearchOrder=4](http://titania.saeima.lv/LIVS12/SaeimaLIVS12.nsf/webAll?SearchView&Query=(%5bTitle%5d=*vesel%C4%ABbas+apr%C5%ABpes+finans%C4%93%C5%A1anas+likums*)&SearchMax=0&SearchOrder=4) (skatīt sadaļu „Iesniegts”) [↑](#footnote-ref-1)
2. Iedzīvotāju skaits Latvijā 2017.gada sākumā. Centrālās statistikas pārvaldes dati [↑](#footnote-ref-2)
3. Kopējais atvērta tipa aptieku skaits uz 13.02.2018. Zāļu valsts aģentūras dati [↑](#footnote-ref-3)
4. http://www.vm.gov.lv/lv/aktualitates/sabiedribas\_lidzdaliba/sabiedriska\_apspriede/ [↑](#footnote-ref-4)